Document ID: 32005R1048

KOMISIJOS REGLAMENTAS (EB) Nr. 1048/2005
2005 m. birželio 13 d.
iš dalies pakeičiantis Reglamentą (EB) Nr. 2032/2003 dėl 10 metų darbo programos, nurodytos Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje, antrojo etapo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. lapkričio 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jo 16 straipsnio 2 dalį,
kadangi:
(1)
Komisijos reglamento (EB) Nr. 2032/2003 (2) 4 straipsnyje numatyta, kad nuo įsigaliojimo dienos yra laikoma, kad veiklioji medžiaga, kuri nėra įtraukta į I priedą, nebuvo pateikta į rinką biocidų tikslais iki 2000 m. gegužės 14 d. Todėl biocidiniai produktai, kuriuose yra I priede nenurodytų veikliųjų medžiagų, daugiau negali būti teikiami į rinką, nebent pagal Direktyvos 98/8/EB 11 straipsnį jos yra įrašomos į tos direktyvos I arba IA priedą, ir pagal tos direktyvos 15 straipsnio 2 dalį yra laikinai gautas autorizacijos liudijimas. Tačiau valstybės narės pastebėjo kelias veikliąsias medžiagas, kurios nebuvo identifikuotos ar apie kurias nebuvo pranešta iki Komisijos reglamentuose (EB) Nr. 1896/2000 (3) ir (EB) Nr. 1687/2002 (4) numatyto galutinio termino, nors yra duomenų, kad jos buvo biocidiniuose produktuose, pateiktuose į rinką iki 2000 m. gegužės 14 d. Kai kurios iš tų veikliųjų medžiagų yra svarbios socioekonominiu požiūriu arba visuomenės sveikatos saugai. Todėl reikėtų pratęsti veikliųjų medžiagų, kurias reikėtų leisti palikti rinkoje iki 2006 m. rugsėjo 1 d., sąrašą.
(2)
Tam tikros į Reglamento (EB) Nr. 2032/2003 II priedą neįtrauktos medžiagos yra naudojamos paskirtims, dėl kurių, valstybių narių manymu, esama įrodymų, kad jos yra esminės sveikatos, saugos ir kultūros paveldo apsaugos sumetimais arba kad jos naudojamos būtiniausioms visuomenės reikmėms, ir kad nėra techniškai ar ekonomiškai tinkamų alternatyvų ar pakaitalų, priimtinų aplinkos ir sveikatos aspektais. Todėl reikėtų sukurti sistemą, pagal kurią būtų teikiamos paraiškos prekybai tas medžiagas turinčiais biocidiniais produktais pratęsti. Toks pratęsimas turėtų būti suteikiamas paraiškas pateikusioms valstybėms narėms tik tuo atveju, kai: paraiškos yra pagrįstos; tolimesnis naudojimas nekelia nerimo dėl poveikio žmonių sveikatai ir aplinkai; kai tinka, ieškoma alternatyvių sprendimų. Reikėtų leisti pratęsti ne ilgiau kaip iki 2010 m. gegužės 14 d.
(3)
Pagal Reglamento (EB) Nr. 2032/2003 4 straipsnio 2 dalį biocidinių produktų, turinčių veikliųjų medžiagų, apie kurias nėra pranešta arba apie kurių naudojimą atitinkamiems produktų tipams nėra pranešta, pateikimas į rinką turi būti nutrauktas ne vėliau kaip 2006 m. rugsėjo 1 d. Ekonominės veiklos vykdytojai dėl tam tikrų medžiagų arba medžiagų/produktų tipų derinių, apie kuriuos nebuvo pranešta, dabar yra suinteresuoti parengti išsamius dokumentus, siekdami jų įtraukimo į Direktyvos 98/8/EB I arba IA priedą. Todėl reikėtų sudaryti galimybę atidėti galutinį biocidinių produktų, turinčių tokių veikliųjų medžiagų atitinkamuose produktų tipuose, pateikimo į rinką terminą, jeigu suinteresuotieji ekonominės veiklos vykdytojai pateiks išsamius dokumentus gerokai iki 2006 m. rugsėjo 1 d. Jei tie dokumentai yra priimti, reikėtų leisti pratęsti tų produktų atitinkamuose produktų tipuose pateikimą į rinką, kol bus įvertinti išsamūs dokumentai; pastarųjų vertinimas turėtų vykti tuo pat metu, kaip ir medžiagų atitinkamuose produktų tipuose, apie kurias buvo pranešta, vertinimas.
(4)
Įvertinimo užduotį turėtų pasidalyti visų valstybių narių kompetentingos institucijos. Reglamento (EB) Nr. 2032/2003 V priede iki šiol paskiriamos valstybės narės pranešėjos tik dėl tam tikrų veikliųjų medžiagų/produktų tipų derinių. Todėl reikėtų paskirti valstybes nares pranešėjas ir dėl likusių produktų tipų, atsižvelgiant į naujų valstybių narių įstojimą 2004 m. gegužės 1 d. Taip pat reikėtų atitinkamai pritaikyti kompetentingų institucijų sąrašą.
(5)
Komisijai paskelbus apie atvejus, kur dėl veikliosios medžiagos/produktų tipo derinio visi dalyviai pasitraukė arba neįvykdė savo įsipareigojimų, ekonominės veiklos vykdytojai parodė suinteresuotumą perimti dalyvio vaidmenį. Taip įvyko trijų medžiagų atveju, ir todėl reikėtų atskirame priede išvardyti tas medžiagas kartu su paskirtosiomis valstybėmis narėmis pranešėjomis ir naujais išsamių dokumentų pateikimo galutiniais terminais.
(6)
Kelių esamų veikliųjų medžiagų ir produktų tipų - ypač 8 ir 14 produktų tipų - kombinacijų, apie kurias buvo pranešta, atveju visi dalyviai pasitraukė arba neįvykdė savo įsipareigojimų, ir nė vienas ekonominės veiklos vykdytojas ar valstybė narė neparodė suinteresuotumo perimti dalyvio vaidmenį per nurodytus laiko tarpus. Be to, neseniai kompetentingoms institucijoms ir Komisijai tam tikrus pieno higienos produktus klasifikavus kaip biocidinius produktus 3 produktų tipe, kaip apibrėžta Direktyvos 98/8/EB V priede, reikėtų į II priedą įtraukti tam tikras medžiagas, naudojamas tuose pieno higienos produktuose, kai gamintojai, receptūros sudarytojai ar asociacijos, manydami, kad joms netaikytina Direktyva 98/8/EB, nepateikė pranešimo iki Reglamentuose (EB) Nr. 1896/2000 ir (EB) Nr. 1687/2002 nurodytų galutinių terminų, tačiau tai padarė iki priimant šį reglamentą. Todėl Reglamento (EB) Nr. 2032/2003 II ir III priedai turėtų būti atitinkamai iš dalies pakeisti. Pagal šio reglamento nuostatas reikėtų iš dalies pakeisti i V priedo A, B, C ir D dalis ir VI priedą.
(7)
Vienos Reglamento (EB) Nr. 2032/2003 I ir II prieduose įrašytos medžiagos buvo nurodytas neteisingas CAS numeris, o kitos medžiagos - neteisingas bendrinis pavadinimas. Keturios medžiagos nėra nurodytos I ir III prieduose, nors jos buvo identifikuotos per Reglamente (EB) Nr. 1896/2000 nurodytą laikotarpį. Tai turėtų būti pataisyta.
(8)
Todėl Reglamentas (EB) Nr. 2032/2003 turėtų būti atitinkamai iš dalies pakeistas.
(9)
Šiame sprendime numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2032/2003 iš dalies keičiamas taip:
(1)
3 straipsnio pavadinimas keičiamas taip:
„Esamos veikliosios medžiagos“
(2)
3 straipsnis papildomas tokia 4 dalimi:
„4. VII priede yra pateiktas sąrašas esamų veikliųjų medžiagų, kurios nebuvo identifikuotos ar apie kurias nebuvo pranešta iki Reglamentuose (EB) 1896/2000 ir (EB) Nr. 1687/2002 numatytų galutinių terminų, nors yra duomenų, kad jos iki 2000 m. gegužės 14 d. buvo rinkoje kaip biocidinių produktų veikliosios medžiagos.“
(3)
4 straipsnis iš dalies keičiamas taip:
(a)
1 dalies pirma pastraipa pakeičiama taip:
„III ir VII prieduose išvardytos veikliosios medžiagos neįtraukiamos į Direktyvos 98/8/EB I, IA ar IB priedus pagal peržiūrėjimo programą.“
b)
2 dalies pirma pastraipa pakeičiama taip:
„Nepažeidžiant Direktyvos 98/8/EB 8 straipsnio, data, nuo kurios valstybė narė pagal Direktyvos 98/8/EB 16 straipsnio 3 dalį panaikina galiojančius leidimus ar biocidinių produktų, kuriuose yra III ir VII prieduose išvardytų veikliųjų medžiagų, registraciją ir garantuoja, kad šie biocidiniai produktai nebūtų pateikti į rinką, yra 2006 m. rugsėjo 1 d.“
c)
3 dalis pakeičiama taip:
„Nuo šio reglamento įsigaliojimo dienos bet kuri veiklioji medžiaga, neįtraukta į I ar VII priedus, laikoma, kad nebuvo pateikta į rinką biocidų tikslais iki 2000 m. gegužės 14 d.“
4)
Įtraukiami tokie 4a ir 4b straipsniai:
„4a straipsnis
Būtiniausios reikmės
1. Valstybės narės gali prašyti Komisijos pratęsti 4 straipsnio 2 dalyje numatytą laikotarpį, kai jos mano, kad III ar VII prieduose išvardytos veikliosios medžiagos yra toms valstybėms narėms esminės sveikatos, saugos ir kultūros paveldo apsaugos sumetimais arba kad jos naudojamos būtiniausioms visuomenės reikmėms, ir kad nėra techniškai ar ekonomiškai tinkamų alternatyvų ar pakaitalų, priimtinų aplinkos ir sveikatos aspektais.
Paraiškos yra pateikiamos su dokumentu, nurodančiu priežastis ir pateisinimą.
2. 1 dalyje nurodytos paraiškas Komisija persiunčia kitoms valstybėms narėms ir paskelbia elektroninėmis priemonėmis.
Per 60 dienų nuo paraiškos gavimo dienos valstybė narė ar bet kuris asmuo gali pateikti Komisijai komentarus raštu.
3. Atsižvelgdama į gautas pastabas raštu, Komisija, vadovaudamasi Direktyvos 98/8/EB 16 straipsnio 2 dalimi, gali ne vėliau kaip iki 2010 m. gegužės 14 d. pratęsti šio reglamento 4 straipsnio 2 dalyje numatytą laikotarpį pateikti medžiagą į valstybės narės, pateikusios paraišką, rinką, jei valstybės narės:
(a)
užtikrina, kad toliau naudoti galima tik su sąlyga, kad medžiagos turintys produktai yra patvirtinti numatomoms būtiniausioms reikmėms,
(b)
daro išvadą, kad atsižvelgiant į visą prieinamą informaciją būtų protinga manyti, jog tolesnis naudojimas nedaro nepriimtino poveikio žmonių ar gyvūnui sveikatai arba aplinkai,
(c)
suteikdamos patvirtinimą, nustato visas deramas rizikos sumažinimo priemones,
(d)
užtikrina, kad tokie patvirtinti biocidiniai produktai, liekantys rinkoje po 2006 m. rugsėjo 1 d., yra naujai paženklinami tam, kad atitiktų valstybių narių pagal šią straipsnio dalį nustatytas naudojimo sąlygas; ir
(e)
užtikrina, kad, kai tinka, liudijimo turėtojai ar atitinkamos valstybės narės ieškotų alternatyvių sprendimų tokioms reikmėms, arba kad būtų rengiami ne vėliau kaip 2008 m. gegužės 14 d. pateiktini dokumentai Direktyvos 98/8/EB 11 straipsnyje nustatyta tvarka.
4. Suinteresuotos valstybės narės kasmet informuoja Komisija apie 3 dalies taikymą ir ypač apie veiksmus, kurių imtasi vadovaujantis e punktu.
5. Valstybės narės gali bet kuriuo metu persvarstyti biocidinių produktų, kurių pateikimo į rinką laikotarpis buvo pratęstas pagal 3 dalį, patvirtinimą. Kai yra pagrindo manyti, kad kuri nors a-e punktuose nurodyta sąlyga jau nėra patenkinama, atitinkamos valstybės narės kaip įmanoma greičiau imasi veiksmų padėčiai ištaisyti, o jei tai neįmanoma, atšaukia atitinkamų biocidinių produktų leidimus.
4b straipsnis
Pateikimo į rinką galutinio termino atidėjimas
1. Gamintojai, receptūros sudarytojai, asociacijos ar kiti asmenys gali prašyti pratęsti 4 straipsnio 2 dalyje nurodytą prekybos biocidiniais produktais, turinčiais toje dalyje nurodomų veikliųjų medžiagų ir produktų tipų derinį, laikotarpį, ne vėliau kaip iki 2006 m. kovo 1 d. dėl kiekvieno atitinkamo veikliosios medžiagos ir produktų tipų derinio, kuris atitinka IV priedo reikalavimus, pateikdami išsamius dokumentus kompetentingai institucijai vienoje iš valstybių narių.
2. Gavusioji valstybė narė patikrina, ar 1 dalyje nurodyti dokumentai turi būti priimti kaip išsamūs pagal 9 straipsnio 1-4 dalis.
Jei dokumentai priimami kaip išsamūs, veikliosios medžiagos/produktų tipų deriniai yra įtraukiami į II priedą ir V priedą ir, kai tinka, išbraukiami iš III ar VII priedų.
3. Visų produktų tipų, išskyrus 8 ir 14, atveju dokumentai pradedami vertinti tuo pat metu, kaip ir dokumentai dėl kitų veikliųjų medžiagų tame(-uose) pačiame(-uose) produktų tipe(-uose) kaip nurodyta V priede.“
(5)
5 straipsnis iš dalies keičiamas taip:
a)
2 dalyje įrašomos tokios trečia ir ketvirta pastraipos:
„Valstybės narės pranešėjos, paskirtos persvarstyti esamas veikliąsias medžiagas, įtrauktas į II priedą 1-6 ir 13 produktų tipų atžvilgiu, yra nurodytos V priedo C dalyje.
Valstybės narės pranešėjos, paskirtos persvarstyti esamas veikliąsias medžiagas, įtrauktas į II priedą 7, 9-12, 15, 17, 20, 22 ir 23 produktų tipų atžvilgiu, yra nurodytos V priedo D dalyje.“
b)
4 dalyje data „2003 m. liepos 1 d.“ keičiama data „2005 m. kovo 1 d.“
(6)
7 straipsnis papildomas tokia trečia pastraipa:
„Tačiau valstybė narė, kuri nori gauti kopijas tik kompiuterinėse laikmenose arba kitokį kopijų skaičių, apie tai informuoja Komisiją, kuri elektroninėmis priemonėmis paskelbia tą informaciją viešai. Jei po to valstybė narė paskui nusprendžia kitaip, ji apie tai kaip įmanoma greičiau informuoja Komisiją, ir tada Komisija atitinkamai atnaujina viešai paskelbtą informaciją.“
(7)
8 straipsnio 4 dalis papildoma tokia ketvirta pastraipa:
„Atitinkamos veikliosios medžiagos, valstybės narės pranešėjos ir nauji laikotarpiai yra išvardijami VIII priede. V priedas yra atitinkamai atnaujinamas.“
(8)
I priedas iš dalies keičiamas pagal šio reglamento I priedą.
(9)
II priedas pakeičiamas šio reglamento II priedo tekstu.
(10)
III priedas atitinkamai iš dalies keičiamas pagal šio reglamento III priedą.
(11)
V priedas atitinkamai iš dalies keičiamas pagal šio reglamento IV priedą.
(12)
VI priedas pakeičiamas šio reglamento V priedo tekstu.
(13)
Šio reglamento VI priedo tekstas yra pridedamas kaip VII priedas.
(14)
Šio reglamento VII priedo tekstas yra pridedamas kaip VIII priedas.
2 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 13 d.

Labels: 1
20
0
3
6